डॉक्टर का पूरा परिवार खत्म, बेटी को बनाना चाहते थे डॉक्टर; एक साल का बच्चा भी अनाथ
Punjab Ludhiana Gas Leak Death Tolls - Follow Ludhiana Gas Leak Case Latest News, Updates And Death Tolls On Dainik Bhaskar. पंजाब के लुधियाना में जहरीली गैस से आरती क्लीनिक चलाने वाले डॉक्टर समेत उनका पूरा परिवार खत्म हो गया।
पंजाब के लुधियाना में जहरीली गैस से आरती क्लीनिक चलाने वाले डॉक्टर समेत उनका पूरा परिवार खत्म हो गया। डॉक्टर की मौत के साथ उनके कई सपने भी खत्म हो गए हैं। सपना था कि बेटी को भी डॉक्टर बनाएंगे, लेकिन अब ये सपना कभी पूरा नहीं हो पाएगा।
हादसे में डॉ. कविलाश (40) के साथ उनकी पत्नी वर्षा (35), बेटी कल्पना (16) व दो बेटे अभय नारायण (13) और आर्यन नारायण (10) शामिल हैं। कविलाश मूलरूप से बिहार के रहने वाले थे, लेकिन 30 साल से पंजाब में रह रहे थे।
मृतक के चचेरे भाई डॉक्टर शम्बू के बताया कि वह अपनी बेटी कल्पना को MBBS करवा कर डॉक्टर बनाना चाहते थे। उनकी बेटी पढ़ाई में भी बहुत होशियार थी। रोज फोन पर दिन में एक बार बात होती थी।
रिश्तेदार बिहार के गया ले गए शव
उधर, पुलिस ने पूरे परिवार के शवों का पोस्टमार्टम करवा रिश्तेदारों के सुपुर्द कर दिया गया है। सभी शवों को बिहार के गया ले गए हैं। मृतक के चाचा ने बताया कि भतीजा कविलाश और उसकी पत्नी बच्चों के साथ ग्यासपुरा के सुआ रोड पर रहते थे। दोनों दंपती डॉक्टर थे और आरती क्लीनिक चलाते थे।
जानकारी के मुताबिक बीते कल हादसे के दौरान डॉक्टर कविलाश ने अभी क्लीनिक खोला नहीं था। पूरा परिवार सो रहा था। परिवार को संभलने का मौका नहीं मिला। पूरे परिवार को जहरीली गैस ने मौत की नींद सुला दिया।
परिवार बेसुधी में तड़पा रहा। जो कोई भी मदद के लिए जाता वहीं बेहोश होकर गिर जाता। घटना स्थल पर जब तक पुलिस या राहत टीम पहुंची तब तक परिवार दम तोड़ चुका था। आस-पास के लोगों ने बताया कि डॉक्टर कविलाश बहुत ही मिलनसार इंसान थे। अकसर सामाजिक कार्यों में भी भाग लेते रहते थे। अगर किसी के पास पैसे नहीं होते थे तो उसे वह फ्री में दवाई दे देते थे।
एक साल का बच्चा हुआ अनाथ
वहीं, हादसे में ग्यासपुरा में करियाना स्टोर चलाने वाले गोयल कोल्ड ड्रिंक्स के मालिक सौरव गोयल (35), पत्नी प्रीति (31) और उसकी मां कमलेश (60)​ की मौत हो गई। सौरव का भाई गौरव सिविल अस्पताल में भर्ती है। ​​​​​​वह उत्तर प्रदेश के अलीगढ़ के रहने वाले थे और पिछले 22 सालों से पंजाब में ही रह रहे थे। सौरव का एक साल का बच्चा है। मां-पिता की मौत के बाद यह बच्चा अनाथ हो गया है।
फैक्ट्री अकाउंटेंट पत्नी के साथ बेहोश मिला
बिहार के हाजीपुर के रहने वाले अश्विनी कुमार ने बताया कि उसका भाई नवनीत (39) और भाभी नीतू (37) की हादसे में मौत हो गई। साथ ही दूसरे भाई नितिन को अस्पताल में भर्ती कराया गया है। सभी घर के बाहर बेहोश पड़े हुए थे। वह उन्हें अस्पताल में ले गया, जहां डॉक्टरों ने भाई-भाभी को मृत घोषित कर दिया।
घर में उनके अलावा बेटी नंदिनी भी थी। छत पर होने की वजह से उसका बचाव हो गया। नवनीत आरती स्टील में अकाउंटेंट था। वहीं उसका भाई नितिन टाटा कंपनी, बीकानेर में कार्यरत है।
H2S ने ली लोगों की जान
NDRF के अधिकारियों मुताबिक जांच में सामने आया कि ये गैस H2S (हाइड्रोजन सल्फाइड ) है। इस गैस की चपेट में लोग आए हैं। गैस के असर को कम करने के लिए सीवरेज में कास्टिक सोडा डाला गया है। घटना स्थल पर टीपीएम लेवल अधिकारियों ने चेक किया तो 200 मिला जो काफी घातक है। कास्टिक सोडा डालने के बाद केमिकल के रिएक्शन को काफी हद तक कम किया गया है।
फिलहाल अभी जरूरत है कि इलाके को सील ही रखा जाए। जिन दो घरों के पारिवारिक सदस्य इस गैस की चपेट में आए हैं उसका बड़ा कारण यह सामने आया है कि उन दोनों घरों के पास ही सीवरेज मैनहोल है।
इमारत के आसपास घर-ढाबों में भी लोग बेहोश हुए
ग्यासपुरा में सुआ रोड पर जिस करियाना दुकान के पास यह हादसा हुआ, उसके आसपास घनी आबादी वाला इलाका है। यहां 300 मीटर के दायरे में कई लोग सड़कों और घरों में बेहोशी की हालत में पड़े मिले। आसपास के ढाबों के लोग भी बेहोश हो गए। प्रशासन ने ड्रोन की मदद से पूरे एरिया में सर्च अभियान चलाया। घटना स्थल पर पहुंचे लुधियाना के पुलिस कमिश्नर मनदीप सिद्धू ने बताया कि घटना वाली इमारत से सभी लोगों को निकाला जा चुका है।
गैस का ब्रेन पर अटैक
हादसे के बाद मौके पर पहुंचे अधिकारियों के मुताबिक जिन लोगों की मौत हुई, उनके रेस्पिरेटरी सिस्टम में दम घुटने का कोई लक्षण नहीं दिखा। मौत की वजह न्यूरोटॉक्सिन (नर्वस सिस्टम पर असर करने वाला जहर) हो सकता है। सीवरेज मैनहोल में केमिकल रिएक्शन के बाद ही लोग मरे हैं। नेशनल डिजास्टर मैनेजमेंट फोर्स (NDRF) की टीमों ने पूरी रात हवा की क्वालिटी चेक की है। गैस लीकेज की जांच के लिए लगातार मशीनें लगी हुई हैं।
ये खबरें भी पढ़ें:- 
लुधियाना में गैस लीक... 11 की मौत, कई बीमार:मरने वालों में 2 बच्चे, 5 महिलाएं; रिहायशी इमारत में बने मिल्क बूथ में हादसा 
पंजाब के लुधियाना में रविवार सुबह गैस लीकेज से 11 लोगों की मौत हो गई। मृतकों में 5 महिलाएं, 4 पुरुष और 2 बच्चे शामिल हैं। बच्चों की उम्र 10 और 13 साल है। हादसा शहर के ग्यासपुरा इंडस्ट्रियल एरिया के नजदीक एक इमारत में चल रही करियाना की दुकान में सुबह 7:15 बजे हुआ। इसी दुकान में मिल्क बूथ भी बना है (पढ़ें पूरी खबर)
लुधियाना गैस लीक-दिमाग में जहर पहुंचने से 11 मौतें हुईं:डॉक्टर बोले- फेफड़ों पर असर नहीं, सीवर में इंडस्ट्रियल वेस्ट से जानलेवा रिएक्शन की आशंका 
पंजाब में लुधियाना के ग्यासपुरा इलाके में अचानक गैस लीक होने से 2 बच्चों समेत 11 लोगों की मौत हो गई। इससे इलाके में अफरातफरी का माहौल बन गया। पुलिस ने आनन-फानन में 1 किमी का इलाका सील कर दिया। मुंह पर मास्क पहनकर रेस्क्यू ऑपरेशन शुरू कर दिया गया। इस सबके बीच बड़ा सवाल है कि आखिर यह कौन सी गैस है, जिसकी वजह से यह तबाही मची (पूरी खबर पढ़ें)
लुधियाना गैस लीक.. डॉक्टर दंपती का पूरा परिवार खत्म:कविलाश, उसकी पत्नी और 3 बच्चों की मौत, आरती क्लीनिक चलाते थे 
पंजाब के लुधियाना में हुए गैस लीक हादसे में 3 परिवारों के 10 लोगों की जान चली गई। एक युवक की पहचान नहीं हो पाई। इनके अलावा महिला समेत 4 लोगों का अस्पताल में इलाज चल रहा है। मृतकों में ज्यादातर लोग बिहार के रहने वाले थे। उनकी बॉडी लुधियाना सिविल अस्पताल में रखी गई है जहां परिजनों का रो-रोकर बुरा हाल रहा। (पूरी खबर पढ़ें)
लुधियाना गैस लीक कांड की PHOTOS:सुबह सड़कों पर बेसुध पड़े मिले लोग, पुलिस ने उठाकर अस्पताल पहुंचाया; ड्रोन से छतों पर सर्च 
पंजाब के लुधियाना में गैस लीक होने से 11 लोगों की मौत हो गई। मृतकों में 2 बच्चों समेत 5 महिलाएं और 4 पुरुष शामिल हैं। जिस इमारत में यह हादसा हुआ, वहां दूध का बूथ है। जो भी लोग सुबह दूध लेने के लिए आए, वह बेहोश होते चले गए। मौके पर ही वह बेसुध हो गए। मृतकों के शवों को सिविल अस्पताल में भिजवाया गया है। वहां उनके परिजनों का रो-रोकर बुरा हाल है। (पढ़ें पूरी खबर)